ET Euroopa Liidu Teataja C 322/31

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 322/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ΚΑΤΣΙΚΑΚΙ ΕΛΑΣΣΟΝΑΣ” (KATSIKAKI ELASSONAS)

EÜ nr: EL-PDO-0005-0734-14.01.2009

KGT ( ) KPN ( X )

1. Nimetus:

„Κατσικάκι Ελασσόνας” (Katsikaki Elassonas)

2. Liikmesriik või kolmas riik:

Kreeka

3. Põllumajandustoote või toidu kirjeldus:

3.1. Toote liik:

Klass 1.1. Värske liha (ja rups)

3.2. Toote kirjeldus, mida punktis 1 esitatud nimetus tähistab:

Värske liha, mis on saadud 30–55 päeva vanustest emapiimaga toidetud 5,5–9,0 kilogrammi kaaluvatest kitsetalledest, kelle vanematel on Kreeka mandriosa kohalike kitsetõugude fenotüübilised omadused. Loomadel on järgmised fenotüübilised omadused: nad on keskmist kasvu, hästiarenenud kehaga, proportsionaalse kehaehitusega, erinevaid värvusi sisaldava, kuid peamiselt musta karvkattega, pika karvaga, sarvedega, keskmise suurusega kõrvadega, lühikeste, kuid tugevate jalgadega, äärmiselt vastupidavad, vähenõudlikud, tugeva iseloomuga, kohanenud kuiva kuuma kliima, kehvade karjamaade ja ekstensiivsete toitumistingimustega, hilise seksuaalse küpsusega, saavad harva mitmiktallesid, vähese piimaanniga (piima rasva- (5 %) ja valgusisaldus (3,5 %) on kõrged), vastupidavad äärmuslikele ilmastikutingimustele ja haigustele ning suutelised läbima pikki vahemaid. Need kitsepopulatsioonid kuuluvad Kreeka kohalikku tõugu (Capra prisca) või on saadud selle kohaliku tõu ja Skopelose tõugu kuuluvate isasloomade ristamisel. Kitsed elavad ekstensiivsetes või poolekstensiivsetes tingimustes allpool määratletud ja kirjeldatud piirkonnas, milleks on Elassona provints, ja toituvad kõrgetel mägikarjamaadel (kõrgemal kui 250 m üle merepinna).

Liha müüakse üksnes värskelt a) tervete rümpadena, b) poolrümpadena või c) tükkidena.

„Katsikaki Elassonase” liha organoleptilised omadused:

„Katsikaki Elassonase” lihal on iseloomulik aroom ning meeldiv lõhn ja maitse; liha on õrn ja mahlane, selle pH on vahemikus 7,0–7,2. Rasvakiht on väga õhuke või peaaegu olematu, nahaalune rasvakiht puudub ja kondiga rümba linoleenhappesisaldus on kõrge. Liha värv varieerub valgest kahvaturoosani, mis on kooskõlas ühenduse eeskirjadega. Ühenduse õigusaktide kohaselt kuulub see liha kergete tallede kategooriasse.

„Katsikaki Elassonase” liha keemilised omadused:

Katsikaki Elassonas Niiskusesisaldus protsentides (keskmine väärtus) Valgusisaldus protsentides (keskmine väärtus) Rasvasisaldus protsentides (keskmine väärtus) Tuhasisaldus protsentides (keskmine väärtus) 77,71 19,63 1,02 1,18





Liha värv

L = 43,17 + 0,46 Hele a = 7,28 + 0,79 Punane b = 10,40 + 0,63 Kollane

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

Kuni tapmiseni on tallesid toidetud üksnes emapiimaga. Kitsed toituvad vabalt mägikarjamaadel (kõrgemal kui 250 m merepinnast) ja kultuurrohumaadel. 3–5 kuud antakse neile lisasööta (peamiselt tera-, kaun- ja köögivilja, õlgi, ristikut ja õliseemnesaadusi), mis on suures osas toodetud määratletud geograafilises piirkonnas, lisaks saavad nad vitamiine ja mineraalaineid. Väikeseid kultuurrohumaid on väetatud samast geograafilisest piirkonnast pärinevate loomade sõnnikuga ning seal ei ole kasutatud insektitsiide, pestitsiide ega kunstväetisi.

3.5. Tootmise erietapid, mis peavad toimuma määratletud geograafilises piirkonnas:

Tapetud talled tohivad kanda nime „Katsikaki Elassonas” üksnes järgmistel juhtudel:

a) nende mõlemad vanemad on elanud määratletud piirkonnas vähemalt kaheksa kuud enne paaritumist;

b) ka talled peavad olema sündinud ja kasvatatud kuni tapmiseni määratletud piirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Täisrümpadele, poolrümpadele ja tükkidele pannakse järgmine märgis:

4. Geograafilise piirkonna täpne määratlus:

Piirkond hõlmab:

a) Larissa prefektuuri Elassona provintsi ja

b) sama prefektuuri Tirnavo omavalitsusüksuse Damasiose rajooni.

5. Seos geograafilise piirkonnaga:

5.1. Geograafilise piirkonna eripära:

Määratletud geograafiline piirkond on mägine ja poolmägine ala, mille kõrgus merepinnast varieerub 250 meetrist kuni 2 550 meetrini. Kuuskümmend protsenti piirkonnast on karjamaad, kus kasvab palju erinevaid rohttaimi, ürte ja maitsetaimi. Karjatamiseks sobiv maa Elassona provintsis hõlmab looduslikke karjamaid, loomasööda kasvatamiseks kasutatavat põllumajandusmaad, kesa ja hooajalisi karjamaid. Looduslikud karjamaad on rohumaad, võsastunud karjamaad ja osalt metsaga kaetud karjamaad. Piirkonna kõige iseloomulikumaks jooneks on taimestiku väga suur liigiline mitmekesisus ja maitsetaimeliikide rohkus.

Taimkate koosneb peamiselt rohttaimedest ning vähemal määral kaunviljalistest ja korvõielistest taimedest. Kõige rohkem esineb siin alamsugukondi Festuceae, Hordeae, Pemineae, Aerostideae, Phalatideae ja Aneneae. Kõige tavalisemate rohttaimede hulka kuuluvad Festuca rubra, Dactylis glomerata, Bromus sp., Trifolium sp., Stipa sp., Lolium sp. jne. Võsastunud karjamaad rahuldavad hästi loomade vajadusi, pakkudes neile toiduks noori võrseid ja puuvõrade varjus kasvavaid rohttaimi; karjamaa loomkoormus on 1,39 loomühikut.

Kohalikud kitsepopulatsioonid on väikesed, vähenõudlikud ja kohanenud määratletud geograafilise piirkonna mägise ja poolmägise maastikuga. Ekstensiivne kitsekasvatus on kohaliku kultuuri ja looduskeskkonna säilitamise lahutamatu osa ning selle tähtsus Elassona provintsi igapäevases elus on väga suur.

5.2. Toote eripära:

„Katsikaki Elassonase” kitserümp on ühtlase lihaskattega. Rümp on kerge, selle rasvakiht on väga õhuke või puudub hoopis, puudub ka nahaalune rasvakiht. „Katsikaki Elassonas” sisaldab rohkem valku (19,63 %) kui muude piirkondade kitsetallede liha (18,9 %), rasva on selles kokku vähem kui 1,02 %, samas kui teiste piirkondade talledel on rasvaprotsent 4,83 ning erinevalt tasandikel elavate kitsetallede kergelt punakast lihast on „Katsikaki Elassonase” liha valge või heleroosa. Rümpade rasvhapete analüüs on tõestanud, et Elassona kitsetallede liha on linoleenhapperikkam (C18:3) kui tasandikelt pärinevate kitsetallede liha. Elassona kitsetallede liha jääb õrnaks ja mahlakaks ning säilitab iseloomuliku aroomi ja meeldiva lõhna ning hõrgu maitse ka siis, kui loomad saavad vanemaks. Eespool loetletud põhjustel on „Katsikaki Elassonase” liha järele suur nõudlus paljudes linnapiirkondades: nt Larissas, Katerinis, Ateenas, Thessalonikis, Kreetal ja välismaal.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

„Katsikaki Elassonase” liha kvaliteediomadused tulenevad piirkonna erilistest mullastiku- ja ilmastikutingimustest (mägine ja poolmägine maa), millega kaasneb sealse rikkaliku taimkatte suur liigiline mitmekesisus (ainuüksi Olümpose mäel on leitud 1 700 liiki) ja maitsetaimede rohkus. Elassona mägistel ja poolmägistel karjamaadel toituvad loomad paljudest erinevatest rohttaimedest, ürtidest ja muudest taimedest. Sageli läbivad nad pikki vahemaid, mistõttu nende füüsiline vorm erineb merepinnale lähemal elavate, eriti aga piiratud liikumisvabadusega loomade omast. Paljudes maitsetaimedes sisalduvad antioksüdandid annavad kitsepiimale ning eriti kitsetallede lihale erilise iseloomuliku aroomi ja maitse, muutes need tarbijate seas ülipopulaarseks.

Aroomi intensiivsuse ja vabalt karjamaadel toituvatest loomadest leitud suurema linoleenhappe (C18:3) hulga ning emapiimast toituvate kitsetallede liha tunnustatud kvaliteediomaduste ja Elassona provintsi mullastiku, taimkatte ja mikrokliima vahel on olemas positiivne side.

Rasvhapete kindlaksmääramise katsed näitasid, et Elassona kitsetalledes on rohkem linoleenhapet (C18:3) kui tasandikupiirkondade kitsetalledes. Aroomile avaldavad mõju ka loomade söötmine ja kasvatamine, nende tõug, vanus ja paljunemisega seotud asjaolud.

„Katsikaki Elassonase” liha organoleptilised omadused tulenevad järgmistest asjaoludest:

a) väikesed kohalikud kitsetõud, kes on vähenõudlikud, tugevad ja täielikult kohanenud konkreetse geograafilise keskkonnaga;

b) vabalt pidamine ja kitsede igapäevane toitumine karjamaadel;

c) taimkatte, sealhulgas rohttaimede, ürtide ja maitsetaimede suur mitmekesisus;

d) kõrgus merepinnast (250–2 550 m);

e) piirkonna mullastik ja mikrokliima;

f) tallede toitumine üksnes emapiimast;

g) kõrge linoleenhappesisaldus (C18:3);

h) imetavatele emasloomadele (kitsedele) vaid lühikese perioodi vältel peamiselt Elassona provintsis toodetud lisasööda andmine.

Kitsede pidamine ja „Katsikaki Elassonase” liha tootmine on pika ajalooga, sajandite vältel järeleproovitud tegevused; liha turustatakse Larissas, Katerinis, Ateenas, Thessalonikis ja välismaal (Itaalias, Hispaanias ja Küprosel).

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.minagric.gr/greek/data/Προδιαγραφές%20προϊόντος%20ΚΑΤΣΙΚΑΚΙ%20ΕΛΑΣΣΟΝΑΣ.doc

(1) ELT L 93, 31.3.2006, lk 12.